
Bőrtumor miatt operált betegek karakterizálása

Kulcsszavak: melanoma malignum, basalsejtes carcinoma, laphámsejtes carcinoma, napfény expozíció, fényvédelem
Bevezetés: Az UV fény, genetikai faktorok, immunszuppresszió és gyógyszerek hatására a bőr öregedése mellett különböző bőrdaganatok is megjelenhetnek, melyek száma napjainkban folyamatosan nő.
Célkitűzés: Jelen vizsgálatunk célja a DE KK Bőrgyógyászati Klinikán bőrdaganat miatt operált betegek bőrtumorainak, napozási és fényvédelmi szokásainak, a belgyógyászati betegségeiknek és a rendszeresen szedett gyógyszereknek a felmérése.
Módszerek: 2023. szeptember és 2023. december között a DE KK Bőrgyógyászati Klinikán bőrtumor eltávolítása miatt bent fekvő betegek kérdőíves felmérése történt. A betegek beszámoltak társbetegségeikről, foglalkozásuk és szabadidős tevékenységeik során a napon eltöltött idejükről, fényvédelmi szokásaikról, korábbi esetleges napégéseikről. A vizsgálatban összesen 202 beteg vett részt. 44 beteg esetén melanoma, 158 beteg esetén pedig laphámsejtes carcinoma vagy basalsejtes carcinoma, vagy solaris keratosis, keratoacanthoma, cornu cutaneum, azaz keratinocyta bőrdaganat excisiója történt.
Eredmények: A melanoma miatt operált betegek átlagéletkora szignifikánsan alacsonyabb volt (70,61±11,73 év), mint a keratinocyta bőrdaganat miatt operáltaké (74,52 + 9,52 év). Hasonló tendencia mutatkozott a 60 éves kor felett napfénynek kitettség időtartamában is: szignifikánsan (p=0,008) gyakoribb volt a melanomások körében azoknak az aránya, akiknek a napfény kitettség 60 év felett 0 volt. Korábban bőrdaganat megelőző állapot eltávolítása a non-melanomás betegek csoportjában szignifikánsan (p=0,018) gyakoribb volt, szemben a melanomával kezelt betegek csoportjával. A két csoport között nem volt jelentős különbség a nemet (p= 0,833), Fitzpatrick bőrtípust (p=0,147), 16 éves kor előtti hólyagos napégést (p=0,718), immunszuppressziót (szervtranszplantáció, immunszuppresszív gyógyszerek szedése), foglalkozás során történő napfénynek kitettséget illetően.
Konklúzió: Vizsgálatunk eredményei hozzájárulnak a bőrrák különböző típusaihoz kapcsolódó kockázati tényezők jobb megértéséhez. Az eredmények megerősítik a korábban már tudományos megállapításra jutott tényeket, melyek szerint a magasabb életkor egy potenciális rizikófaktor a keratinocyta bőrdaganatok kialakulásában és ez felhívja a figyelmet az önvizsgálat fontosságára. A prekarcinogén elváltozások gyakoribb előfordulása keratinocyta bőrdaganattal operáltak körében jelzi, hogy ezen léziók felismerése jelentős, mivel indikátorai lehetnek laphámsejtes bőrtumor kialakulásának a későbbiekben.



